Нядаўна людзі з розных краін прагаласавалі за новы альбом “Старога Ольсы”, на які збіралі грошы праз Kickstarter. Удзельніца гурта Марыя Шарый правяла кампанію і падзялілася досведам: “На альбом сярэднявечнай музыкі ахвяравалі людзі з ЗША, дзе ўласна Сярэднявечча і не было. Але яны ўпадабалі ідэю. Некаторыя з нашых донараў на той час падтрымалі ўжо больш за 200 праектаў. А гэта сведчыць пра тое, што амерыканскае грамадства, у адрозненне ад беларускага, гатовае да ўзаемадапамогі, гатовае даць камусьці першапачатковы старт у жыцці для спраўджання чыёйсьці мары”. Яна перакананая, што ўдзел у краўдфандынгу – цалкам станоўчы досвед: “Гэта аб’ядноўвае людзей, і ва ўдзельнікаў выклікае далейшае жаданне дапамагаць іншым. Гэта новая форма стасункаў, якая мае камерцыйную аснову, але пры гэтым з вельмі эмацыйным складнікам. Такія стасункі дазваляюць выходзіць трошкі шырэй за межы сваёй канапы, уключаючыся з цікавасцю ў грамадскія працэсы і становячыся асабістай гісторыяй кагосьці”. Што і казаць, досвед сапраўды станоўчы: дзякуючы гэтай кампаніі ў жніўні гурт выпраўляецца ў ЗША з вялікім канцэртным турам.